STHAI วิกฤติ!.ในโอกาส.?
สถานการณ์ยังน่าวิกฤติ..!! สำหรับบริษัท ซันไทยอุตสาหกรรมถุงมือยาง จำกัด (มหาชน) หรือ STHAI หลังเป็น 1 ใน 14 บริษัทที่ตลาดหลักทรัพย์แห่งประเทศไทยจับแขวนป้าย SP เนื่องจากบริษัทยังไม่ได้นำส่งงบการเงินประจำปี 2561
9 เม.ย. 2562

สำนักข่าวรัชดา
สถานการณ์ยังน่าวิกฤติ..!! สำหรับบริษัท ซันไทยอุตสาหกรรมถุงมือยาง จำกัด (มหาชน) หรือ STHAI หลังเป็น 1 ใน 14 บริษัทที่ตลาดหลักทรัพย์แห่งประเทศไทยจับแขวนป้าย SP เนื่องจากบริษัทยังไม่ได้นำส่งงบการเงินประจำปี 2561
ทำให้ไร้วี่แววว่าหุ้น STHAI จะสามารถกลับมาเทรดได้เมื่อไหร่ ??
นักลงทุนรายย่อย 1,140 คน ที่ติดหุ้น STHAI คงต้องนั่งตบยุง…นับวันรอกันต่อไป
STHAI เป็นผู้ผลิตและจำหน่ายถุงมือยาง ซึ่งว่าไปแล้วน่าจะเป็นธุรกิจที่มีอนาคต…
เนื่องจากถุงมือยางเป็นที่ต้องการของตลาด โดยเฉพาะการใช้ในวงการแพทย์ ซึ่งจะช่วยสร้างมูลค่าเพิ่มได้มาก ก็น่าจะเป็นโอกาสของ STHAI
ประกอบกับช่วง 1-2 ปีที่ผ่านมา ราคายางพาราปรับตัวลดลงค่อนข้างมาก น่าจะส่งผลดีกับ STHAI ในแง่ของต้นทุนที่ลดลง
แต่…ดูเหมือน STHAI ไม่ได้ซึมซับปัจจัยบวกข้างต้นเอาซะเลย เพราะผลประกอบการกลับขาดทุนซะงั้น !!
กลายเป็นวิกฤติในโอกาสก็ว่าได้…
โดยปี 2560 พลิกมาขาดทุน 186.84 ล้านบาท จากปีก่อนมีกำไรสุทธิ 4.78 ล้านบาท และมีรายได้รวม 707.09 ล้านบาท ลดลงจากปีก่อนที่มีรายได้ 733.94 ล้านบาท ส่วนอัตรากำไรสุทธิ -26.42% จากปีก่อนอัตรากำไรสุทธิอยู่ที่ 0.65%
หรืออุตสาหกรรมถุงมือยางจะเข้าสู่ซันเซตซะแล้ว ??
ขณะที่งบการเงินงวดครึ่งปี 2561 เป็นงวดล่าสุดที่ STHAI แจ้งต่อตลาดหลักทรัพย์ฯ พบว่า มีผลขาดทุนสุทธิ 3.41 ล้านบาท ลดลง 61.72 ล้านบาท หรือ 94.76% จากช่วงเดียวกันปีก่อนที่ขาดทุนสุทธิ 65.13 ล้านบาท และมีรายได้จากการขาย 357.08 ล้านบาท เพิ่มขึ้น 10.94 ล้านบาท หรือ 3.16% จากช่วงเดียวกันของปีก่อนที่มีรายได้ 346.41 ล้านบาท
ส่วนค่าใช้จ่ายในการบริหารอยู่ที่ 26.61 ล้านบาท ลดลง 0.28 ล้านบาท หรือ 1.04% จากช่วงเดียวกันของปีก่อนอยู่ที่ 26.89 ล้านบาท
เนื่องจากมีการลดภาระจ่ายค่าใช้จ่ายในส่วนของสำนักงาน และควบคุมการใช้วัสดุสิ้นเปลืองภายในโรงงาน
จากแนวโน้มผลประกอบการครึ่งปีแรกของปี 2561 ที่ดีขึ้น ทำให้นักลงทุนเริ่มมีความหวังกับหุ้น STHAI อีกครั้งว่า น่าจะกลับมามีกำไร หรืออย่างน้อยก็ต้องขาดทุนลดลง…
ที่สำคัญคงสามารถแก้ปัญหาชีวิต และกลับมาเทรดได้ในเร็ว ๆ นี้
แต่…ความหวังที่เห็นริบหรี่อยู่ที่ปลายอุโมงค์ก็ต้องดับวูบลง !!
เมื่อ STHAI ไม่สามารถแจ้งผลประกอบการงวดปี 2561 ได้ภายในระยะเวลาที่กำหนด จนนำมาสู่การถูกแขวนป้าย SP (จากเดิมก็ติดเครื่องหมาย NP และ NC อยู่แล้ว)
ซ้ำเติมให้สถานการณ์ยิ่งเลวร้ายลงไปอีก
โจทย์ใหญ่ของ STHAI จึงต้องเร่งแก้ปัญหาที่รุมเร้าอยู่ให้ได้โดยเร็ว เพื่อเรียกความเชื่อมั่นของนักลงทุนให้กลับมาอีกครั้ง
เพราะทุกวันนี้หุ้น STHAI ก็เกือบกลายสภาพเป็นหุ้นเน่าไปแล้ว
…อิ อิ อิ…